
                   1. Proclamarea independenţei statului Muntenegru

               Muntenegru şi-a proclamat independenţa, la 4 iunie a.c., cu prilejul unei sesiuni parlamentare extraordinare, desfăşurate la Podgorica, devenind un nou stat în Balcani şi încheind astfel dezmembrarea fostei Iugoslavii. "Anunţ că Parlamentul Muntenegrului a votat pentru proclamarea independenţei ţării", a declarat Preşedintele Parlamentului, Ranko Krivokapic. Pe clădirea Parlamentului a fost înălţat drapelul purpuriu, cu un vultur auriu bicefal - drapelul de stat al Muntenegrului.

                   Preşedintele Republicii Muntenegru, Filip Vujanovic, a cerut, într-o scrisoare adresată Secretarului general al ONU, Kofi Annan, admiterea acestei republici în Organizaţia Naţiunilor Unite. "În concordanţă cu rezultatelele referendumului din 21 mai (...) în calitate de preşedinte al Republicii, am onoarea să vă cer admiterea Muntenegrului în ONU", se arată în scrisoarea adresată de preşedintele Filip Vujanovic. "Muntenegru va respecta Carta ONU şi principiile sale şi va îndeplini toate obligaţiile prevăzute de Cartă", se menţionează în această scrisoare.

                   Integrarea deplină a Muntenegrului în Uniunea Europeană şi NATO reprezintă de acum principala prioritate a ţării, a afirmat premierul muntenegrean Milo Djukanovic. “Deplina integrare a Muntenegrului în UE şi NATO rămâne prioritatea strategică şi naţională a Muntenegrului. Aşteptările noastre sunt legate de consolidarea procesului de negocieri cu UE privind încheierea unui acord de stabilizare şi asociere cât mai curând posibil”, a afirmat premierul muntenegrean. “Sunt convins că după Bulgaria, România şi Croaţia, Muntenegru va fi următoarea etapă a extinderii UE în regiune (...) Continuarea cooperării cu Serbia şi stabilirea relaţiilor pe noi baze constituie de asemenea o prioritate importantă”, a subliniat el. 

                   Uniunea Europeană a lansat un apel către autorităţile de la Belgrad şi Podgorica să angajeze un dialog direct şi constructiv în ceea ce priveşte dezvoltarea relaţiilor bilaterale între cele două entităţi statale distincte. "UE este dispusă să acorde sprijin acestui dialog", menţionează un comunicat al preşedinţiei austriece în exerciţiu a UE, dat publicităţii la Viena. 

                   Organizaţia Tratatului Atlanticului de Nord a anunţat printr-un comunicat difuzat la Bruxelles, că Alianţa respectă opţiunea muntenegrenilor de a-şi proclama independenţa, invitând la continuarea dialogului între Serbia şi Muntenegru. "Alianţa respectă rezultatul referendumului, care reflectă voinţa, exprimată democratic, a poporului muntenegrean”, se precizează în comunicatul NATO, semnat de Secretarul general al organizaţiei, Jaap de Hoop Scheffer. Alianţa doreşte "să menţină relaţii bune cu cele două guverne", reafirmând, totodată, "angajamentul în favoarea viitorului euro-atlantic al regiunii Balcanilor în ansamblu".

                   Franţa a invitat Serbia şi Muntenegru să adopte  un spirit de încredere şi responsabilitate. “Facem apel la conducătorii din Serbia şi Muntenegru să tragă necesarele consecinţe din acest nou cadru, într-un spirit de încredere şi responsabilitate, în conformitate cu interesul tuturor”, a declarat purtătorul de cuvânt al MAE francez, Jean-Baptiste Mattei. 

                   Pe de altă parte independenţa Muntenegrului riscă să afecteze regiunea Balcanilor şi în special soarta provinciei Kosovo, a apreciat  Konstantin Kosacev, şeful comisiei pentru afaceri externe a Parlamentului rus.  

                   Mai mulţi politicieni ruşi au făcut referire la regiunea Kosovo după obţinerea indepedenţei Muntenegrului. Situaţia din Muntenegru “va insufla energie politică naţiunilor care luptă pentru independenţa lor, precum Kosovo, Abhazia, Osetia de Sud şi Transnistria”, au apreciat ei. 

                   Reprezentanţi ai sârbilor din Kosovo au apreciat că separarea Muntenegrului de Serbia nu va influenţa direct procesul de reglementare a statutului provinciei, dar există o posibilitate ca independenţa să îi poată stimula indirect pe albanezii din regiune să aleagă aceeaşi cale. Goran Bogdanovic, membru al echipei de negociere în problema Kosovo, a declarat că albanezii, oricum, nu au dreptul la independenţă conform statutului anterior al Kosovo. Preşedintele Consiliului Naţional Sârb din nordul provinciei Kosovo-Metohija, Milan Ivanovic, a declarat că există multe similitudini între regimurile din Muntenegru şi Kosovo, pe care le-a descris ca separatiste. 

                   Statele membre ale Uniunii Europene vor recunoaşte în mod individual independenţa Muntenegrului, după încheierea unui acord în acest sens la nivelul UE, a declarat Cristina Gallach, purtătorul de cuvânt al Înaltului Reprezentant al UE pentru politica externă şi de securitate comună, Javier Solana. Miniştrii de externe ai “celor 25” vor discuta etapele următoare ale acestui proces la reuniunea lor din 12 iunie de la Bruxelles, a afirmat ea. Purtătorul de cuvânt a precizat că aceste etape vor avea la bază documentul prin care Uniunea Europeană a luat act de declaraţia de independenţă adoptată de Parlamentul din Muntenegru.

                   La rândul său, Serbia a oficializat separarea de Muntenegru. Deputaţii sârbi, reuniţi într-o sesiune extraordinară la Belgrad, au adoptat o moţiune care statuează faptul că “Serbia este succesorul legitim al uniunii de state Serbia-Muntenegru şi îi moşteneşte locul în documentele şi organizaţiile internaţionale", conform declaraţiei Preşedintelui Parlamentului, Pedrag Markovic. 

                   Potrivit Constituţiei statului comun Serbia-Muntenegru, republica care va părăsi uniunea statală va lăsa celeilalte moştenire statutul internaţional, locul la ONU şi reprezentarea în instituţiile politice ori financiare internaţionale.

                   2. Lucrările summit-ului GUAM

                   Summit-ul GUAM
 (Ucraina, Georgia, Azerbaidjan, Republica Moldova), desfăşurat în perioada 22-23 mai a.c., la Kiev, a anunţat reorganizarea acestei formule de cooperare regională într-o structură de cooperare internaţională - "Organizaţia pentru democraţie şi dezvoltare economică - GUAM". 

                   În cadrul celor două zile ale summit-ului, au fost semnate, la nivel tehnic, documente statutare şi urmează a fi înfiinţat Secretariatul GUAM, cu sediul la Kiev. Statele membre ale GUAM intenţionează să mai semneze unele documente suplimentare menite să consolideze cooperarea la nivel sectorial, între care un Plan de acţiune privind dezvoltarea colaborării sectoriale, dezvoltarea colaborării în cadrul organizaţiilor internaţionale şi în lupta împotriva terorismului. 

                   Forumul GUAM de la Kiev a fost inaugurat prin reuniunea Consiliului miniştrilor de externe din statele membre, continuând cu o reuniune la cel mai înalt nivel la care au participat preşedinţii Ucrainei - Viktor Iuşcenko, Georgiei - Mihail Saakaşvili, Republicii Moldova - Vladimir Voronin, Azerbaidjanului - Ilham Aliev. În calitate de invitaţi au participat delegaţii oficiale din Lituania, Bulgaria, Polonia şi România. 

                   În ajunul deschiderii summit-ului, preşedintele Viktor Iuşcenko a menţionat cele trei obiective principale care stau în faţa GUAM: 

                   -   dialogul pe probleme regionale;

                   - desfăşurarea unei politici mai coerente privind rezolvarea conflictelor îngheţate; 

                   -   procesele de integrare euroatlantică. 

                   GUAM va obţine statut de organism internaţional, a precizat V. Iuşcenko, indicând că acest fapt marchează trecerea într-o nouă conjunctură istorică şi politică a ţărilor GUAM şi le conferă mai multe şanse în drumul lor spre integrarea în structurile Uniunii Europene. Totodată, preşedintele ucrainean a declarat că apariţia GUAM nu este o reacţie la ineficienţa CSI. "Când vorbim de CSI, clubul fostelor republici sovietice, cu excepţia celor trei ţări baltice, inevitabil ne gândim la un spaţiu cu un sistem de interese mai generale. Când spune, GUAM, ne gândim automat la o regiune anume, la teme de importanţă locală şi mult mai concrete", a precizat V. Iuşcenko, menţionând că GUAM nu-şi propune să substituie CSI. 

                   În cadrul forumului de la Kiev a mai avut loc o întâlnire GUAM-SUA, cu participarea unui înalt reprezentant al Departamentului de Stat, o şedinţă conună a miniştrilor economiei, energeticii şi transportului din ţările membre ale GUAM, precum şi o reuniune a miniştrilor de interne şi justiţiei din acelaşi spaţiu.

                   3. Reuniunea şefilor diplomaţiilor din ţările Consiliului de Cooperare al Golfului 
                   Cele şase monarhii ce compun Consiliul de Cooperare al Golfului (CCG) [Arabia Saudită, Emiratele Arabe Unite, Kuweit, Oman, Bahrein şi Qatar] sunt profund îngrijorate de criza deschisă de dosarul nuclear iranian, a afirmat la 3 iunie a.c., la Riad, ministrul de externe al Emiratelor Arabe Unite (EAU), şeicul Abdallah ben Zayed Al-Nahyane, cu prilejul unei reuniuni a şefilor diplomaţiilor din ţările Consiliului de Cooperare al Golfului desfăşurate în capitala Arabiei Saudite. 

                   Luând cuvântul în numele preşedinţiei Consiliului, exercitată în prezent de Emiratele Arabe Unite, şeicul Abdallah ben Zayed Al-Nahyane, a indicat că ţările din CCG  se tem mai ales de o eventuală "scurgere radioactivă din centralele nucleare iraniene, care ar provoca o catastrofă ecologică de proporţii şi ar polua apele Golfului, unde sunt amplasate numeroase instalaţii de desalinizare pentru producerea apei potabile necesară ţărilor din regiune”. 

                   În context, ministrul de externe al EAU a subliniat că "ţările membre ale CCG susţin eforturile internaţionale şi invită toate părţile să reglementeze criza generată de dosarul nuclear iranian pe căi diplomatice şi să cruţe regiunea de o mai mare tensiune şi instabilitate". 

                   Pe de altă parte, în numele preşedinţiei CCG, a fost subliniată "importanţa eforturilor desfăşurate pentru a face din Orientul Mijlociu, inclusiv din regiunea Golfului, o zonă lipsită de arme de distrugere în masă, fără ca Israelul să fie exclus de la aceste eforturi". Şeicul Al-Nahyane i-a îndemnat pe palestinieni "să strângă rândurile, să dea dovadă de înţelepciune şi de raţiune şi să renunţe la violenţa între diverse facţiuni", într-o referire la tensiunile dintre mişcarea Al-Fatah, partidul preşedintelui Autorităţii Naţionale Palestiniene, Mamhud Abbas şi mişcarea islamistă Hamas, aflată în fruntea guvernului palestinian. 

                   Comunicatul final al şefilor diplomaţiilor din ţările CCG dat publicităţii la Riad cheamă guvernul palestinian să accepte iniţiativa arabă, adoptată la reuniunea la nivel înalt de la Beirut din anul 2002, care prevede normalizarea relaţiilor ţărilor arabe cu Israelul în schimbul retragerii totale a statului evreu din teritoriile arabe ocupate după anul 1967 şi instaurarea unui stat palestinian. 

                   În ceea ce priveşte Irakul, ţările CCG salută formarea unui nou guvern în această ţară şi anunţă sprijinul lor pentru conferinţa de reconciliere naţională ce se va desfăşura din 22 iunie a.c. şi pe care ţările din Liga Arabă îşi propun s-o patroneze.

                   4. Lucrările summit-ului Rusia-Uniunea Europeană

                   Un summit de lucru Rusia-Uniunea Europeană consacrat în special problemei relaxării condiţiilor de călătorie a ruşilor şi migraţiei clandestine, precum şi securităţii energetice şi sferelor de cooperare strategică a avut loc la 25 mai a.c., la Soci. La lucrările summit-ului Rusia-UE au participat Vladimir Putin, preşedintele Comisiei Europene, Jose Manuel Durao Barroso, cancelarul austriac Wolfgang Schuessel, Înaltul reprezentant al Uniunii Europene pentru afaceri externe şi de securitate comună, Javier Solana, precum şi comisarul european pentru afaceri externe, Benita Ferrero-Waldner. 

                   În deschiderea întâlnirii, preşedintele rus Vladimir Putin şi-a exprimat speranţa privind semnarea unor acorduri cu oficialii europeni referitoare la relaxarea regimului de viză şi readmisia imigranţilor ilegali, acorduri care ar urma să intre în vigoare până la sfârşitul acestui an. Liderul rus a încercat să impună înaltelor oficialităţi europene abordarea cu prioritate a temei securităţii energetice, oficialii europeni fiind interesaţi de problema corectitudinii partenerilor ruşi în ceea ce priveşte îndeplinirea angajamentelor contractuale vizând livrările de gaze naturale către Europa occidentală. 

                   Comisarul european Ferrero-Waldner a apreciat că summit-ul a fost un prilej extraordinar de a analiza relaţile dintre Rusia şi UE în domeniul energetic. "Europa consumă mai multă energie decât produce şi dependenţa ei faţă de import a crescut simţitor. În ultimele decenii, Rusia a fost unul dintre cei mai siguri şi de nădejde parteneri şi furnizori de energie şi nici una din părţi nu trebuie să pună la îndoială contractele în acest sector”, a declarat comisarul european pentru relaţii externe. Benito Ferrero-Waldner a subliniat că Europa se vede constrânsă să caute surse alternative de aprovizionare cu gaze naturale şi petrol, însă acest lucru nu înseamnă că "Europa lucrează împotriva Rusiei", ci, pur şi simplu, că situaţia a devenit de aşa natură -  siguranţa energetică înseamnă surse diverse. 

                   Rusia şi Uniunea Europeană au semnat un acord prin care se simplifică obţinerea de vize şi un acord ce prevede readmisia imigranţilor ilegali. Cele două documente au fost semnate de şeful diplomaţiei ruse Serghei Lavrov şi de comisarul european pentru afaceri externe Benita Ferrero-Waldner, în prezenţa preşedintelui Vladimir Putin şi a preşedintelui Comisiei Europene, Jose Manuel Durao Barroso. 

                   5. Dosarul nuclear iranian

                   Miniştrii de externe ai celor cinci state membre permanente ale Consiliului de Securitate al ONU (China, Franţa, Marea Britanie, Rusia, SUA), plus Germania, au examinat la Viena, problema nucleară iraniană şi au finalizat o ofertă europeană de măsuri pentru Iran, dar au în vedere şi eventuale sancţiune economice, în cazul în care această ţară nu renunţă la controversatul său program său nuclear. 

                   “Europenii trebuie să accepte realitatea şi ireversibilitatea programului nuclear al Iranului, în oferta pe care intenţionează să o propună Teheranului”, a declarat vicepreşedintele organizaţiei iraniene pentru energie atomică, Mohammad Saidi. "Dacă europenii nu ţin cont de progresele nucleare ale Iranului, vor avea ulterior probleme", a afirmat oficialul iranian, subliniind că "este posibil să se ajungă la un compromis, dacă vor fi avansate propuneri logice şi raţionale". Mohammad Saidi a mai declarat că "iranienii nu vor permite nici pentru o scurtă perioadă de timp suspendarea activităţilor de cercetare în domeniu". 

                   Pe de altă parte, ministrul de externe iranian Manouchehr Mottaki a anunţat că Republica Islamică Iran este dispusă să reia necondiţionat negocierile cu statele europene, întrerupte în august 2005. UE-3 (Franţa, Germania, Marea Britanie), care a negociat în numele Uniunii Europene cu regimul de la Teheran, pregăteşte, la rândul său, un pachet de propuneri politice, comerciale şi de cooperare în domeniul nuclear civil, cu scopul de a determina Iranul să renunţe la activitatea de îmbogăţire a uraniului. 

                   Iranul este pregătit să plătească orice preţ pentru a-şi apăra drepturile în domeniul nuclear, a declarat hodjatoleslamul Ahmad Khatami. "Poporul iranian a demonstrat în cursul ultimilor 27 de ani că este gata să plătească orice preţ pentru idealurile sale şi pentru apărarea ţării", a declarat el, respingând declaraţiile secretarului de stat american Condoleezza Rice, conform cărora "Iranul trebuie să înceteze total activităţile sale nucleare, pentru ca SUA să accepte să se alăture la masa negocierilor".

                   Directorul general al Agenţiei Internaţionale pentru Energie Atomică,  Mohamed ElBaradei, a afirmat că Iranul nu reprezintă un pericol nuclear imediat, iar comunitatea internaţională trebuie să reacţioneze cu precauţie pentru a evita greşelile comise faţă de Irak şi de Republica Populară Democrată Coreeană. "Observaţi ce se întâmplă în acest moment în Orientul Mijlociu, este un haos total. Nu putem turna gaz peste foc", a continuat Mohamed ElBaradei. Deocamdată, nu se ştie dacă Iranul intenţionează să îşi reorienteze programul nuclear civil pentru a produce arme, însă este sigur că această problemă nu reprezintă un risc imediat, a opinat oficialul internaţional. 

                   Ministrul rus al apărării Serghei Ivanov a afirmat că propunerea Rusiei referitoare la îmbogăţirea uraniului iranian pe teritoriul său se află încă pe masa negocierilor. Propunerea Rusiei pentru rezolvarea crizei nucleare iraniene "a fost primită de o manieră pozitivă de către comunitatea internaţională", a adăugat ministrul rus. Rusia le-a propus iranienilor îmbogăţirea pe teritoriul rus a uraniului iranian, pentru a îndepărta temerile Occidentului şi ale Israelului, care consideră că regimul de la Teheran încearcă să se doteze cu arma atomică, sub paravanul unui program nuclear civil.

                   6. Raportul anual al organizaţiei Amnesty International

                   Organizaţia pentru drepturile omului Amnesty International a criticat Marea Britanie şi SUA în ultimul său raport anual, dat publicităţii la 23 mai a.c., la Londra. 

                   În privinţa SUA, Amnesty International îşi concentrează criticile asupra menţinerii în detenţie a mii de persoane în Irak, Afganistan şi la baza de la Guantanamo, în Cuba, fără a fi inculpate sau judecate, ca şi asupra dispariţiei altor deţinuţi în reţeaua secretă de închisori ale CIA. 

                   Raportul organizaţiei atrage de asemenea atenţia asupra informaţiilor privind acte de tortură şi tratament abuziv, care au loc în cele trei ţări, subliniind că "nu s-a făcut nimic pentru ca înalţii responsabili americani să răspundă pentru încălcările drepturilor fundamentale comise. Nici o investigaţie nu s-a referit la CIA, ale cărei activităţi rămân înconjurate de cel mai mare secret". În raport se menţionează că "un mare număr de tehnici de interogare aprobate de autorităţile americane în cadrul războiului împotriva terorismului se înscriu în încălcarea normelor internaţionale ce interzic tortura şi tratamentul abuziv". 

                   Amnesty International mai aminteşte şi de aşa-zişii duşmani combatanţi, cei circa 500 de presupuşi talibani sau membri Al-Qaeda ţinuţi la închisoarea de la baza americană Guantanamo, care sunt judecaţi de comisii militare speciale "care pot reţine drept dovadă elemente ţinute secrete şi declaraţii obţinute prin tortură". 

                   Amnesty Internaţional critică Marea Britanie, cel mai important aliat al SUA, care, după atentatele de la 7 iulie 2005 de la Londra, soldate cu 52 de morţi, a anunţat "planuri care au impus restricţii severe în ce priveşte drepturile omului". Potrivit raportului, guvernul de la Londra "a încercat să readucă în discuţie interzicerea torturii pe teritoriul naţional şi în străinătate şi să facă adoptate legi neconforme cu dreptul naţional şi normele internaţionale în domeniul drepturilor omului". 

                   Organizaţia face referire la legea antiteroristă adoptată de Londra în primăvara anului 2005, ce permite impunerea de “ordonanţe de control” împotriva suspecţilor de terorism, pe bază de documente ţinute secrete şi fără judecată. Aceste ordonanţe limitează în mod sever deplasările şi chiar accesul la Internet al suspecţilor. Raportul precizează că, totuşi, Parlamentul britanic a respins unele din dispoziţiile cele mai şocante din varianta iniţială a legii, reducând, de exemplu, perioada de reţinere a suspecţilor de la 90 de zile la 30 de zile”. 

                   Amnesty International denunţă în acelaşi timp acordurile încheiate de Marea Britanie cu Iordania, Libia şi Libanul privind expulzarea suspecţilor, care poate avea loc după obţinerea de simple asigurări diplomatice că aceştia nu vor fi maltrataţi. 

                   Raportul menţionează, de asemenea, folosirea teritoriului britanic pentru transferuri secrete de deţinuţi ai CIA, în afara oricărei proceduri judiciare. Potrivit organizaţiei, astfel de măsuri luate în lupta împotriva terorismului "au antrenat încălcări grave ale drepturilor omului şi provoacă preocupări grave legate de repercusiunile lor asupra musulmanilor şi altor minorităţi". Amnesty International mai acuză autorităţile britanice că au luat parte la plasarea în detenţie administrativă a cel puţin 10.000 de persoane din Irak, "încălcând dreptul internaţional şi propria legislaţie în materie de drepturile omului".

                   În China, respectarea drepturile omului nu progresează în acelaşi ritm cu creşterea economică, apreciază organizaţia Amnesty International în raportul său anual. Organizaţia notează că între numeroşii susţinători ai drepturilor omului arestaţi în China, dintre care o parte au fost şi condamnaţi la pedepse cu închisoare, se află şi ziarişti şi jurişti. 

                   Raportul constată creşterea nemulţumirilor populaţiei rurale chineze din cauza disparităţilor dintre bogaţi şi săraci şi subliniază că lucrătorii proveniţi din exodul rural, care continuă să trăiască în condiţii deplorabile, se înscriu, alături de sutele de mii de mici proprietari de pământuri agricole care au fost expropriaţi, în rândurile celor uitaţi. 

                   Cu prilejul prezentării raportului, Secretarul general al Amnesty International, Irene Khan, a făcut apel către Uniunea Europeană să reziste presiunilor mediului de afaceri favorabil ridicării embargoului asupra vânzărilor de arme către China, embargo instituit după evenimentele din piaţa Tiananmen din anul 1989. “Embargoul nu trebuie ridicat cât timp guvernul chinez nu face concesii importante în domeniul drepturilor omului”, a precizat Irene Khan. 

                   Raportul Amnesty International mai atrage atenţia asupra faptului că un instrument al epocii moderne, cum este Internet-ul, nu a adus beneficiile scontate de unii în ce priveşte promovarea libertăţii de exprimare în China. Astfel, în anul 2005, "accesul la numeroase pagini de internet a fost blocat şi au fost iniţiate anchete împotriva unor persoane bănuite că au difuzat on-line opinii politice sau informaţii deranjante pentru autorităţi", se menţionează în raport. 

                   Amnesty International mai aminteşte că pedeapsa cu moartea este încă în vigoare în China, în 2005 înregistrându-se cel puţin 1770 de execuţii şi 3900 de condamnări la moarte. Totuşi, ca un punct pozitiv în combaterea violenţei împotriva femeilor, organizaţia notează că a fost adoptată o lege care interzice hărţuirea sexuală.
� Georgia, Ucraina, Azerbaidjan şi Republica Moldova s-au reunit în anul 1997 într-o formulă de cooperare restrânsă în vederea construcţiei unui coridor de transport european Europa - Caucaz - Asia, ce implică trasee navale, fluviale, pe calea ferată şi magistrale auto pentru transportul persoanelor şi mărfurilor. În anul 1999, a aderat şi Uzbekistanul, care s-a retras din această structură regională în 2002. 

